F-4幽靈II戰鬥機

F-4幽靈II，係一種雙座雙發全天候遠程超音速截擊機，最初係由美國麥克唐納飛行器公司為美國海軍研製。由於受到當時美國國防部長期望海軍同空軍採用共通機體嘅壓力，美國空軍響1961年同意測試之後同美國海軍陸戰隊、美國海軍同時採用，成為美國少見同時喺海空軍服役嘅戰鬥機。越戰嗰陣，F-4除咗作為海空軍主要嘅制空戰鬥機以外，亦都喺對地攻擊、戰術偵察同壓制敵方防空系統等等嘅方面發揮咗好大作用；美國空軍用嘅F-4G野鼬機同RF-4C偵察機參加咗波斯灣戰爭，響1996年退役。

服役國家 
F-4曾經出口到多個國家，包括澳洲、埃及、德國、英國、希臘、伊朗、以色列、日本、西班牙、韓國同埋土耳其。

相關文化 
喺服役期間，幽靈式戰鬥機曾經有好多花名，譬如「犀牛」、「雙丑」、「飛行鐵砧」、「飛磚」等等。因為佢服役期間嘅出色戰績，幽靈式重有一個花名「世界領先嘅米格機部件經銷商」；雖然幽靈式戰鬥機體積龐大，但係性能好優異，因此又被稱為「蠻力對空氣動力學嘅勝利」。

另外，一系列同幽靈式相關工作人員有關嘅花名喺麥克唐納公司廣泛流傳，譬如幽靈式戰鬥機嘅機師叫做「飛鬼者」，武器官叫做「搜鬼者」，幽靈式戰鬥機嘅愛好者叫做「鬼狂」等等。

幽靈式戰鬥機嘅象徵符號係一個被稱為「幽靈」嘅卡通鬼，呢個卡通形象幾乎出現響所有與F-4相關文化嘅產物之中。

博物館展出 
美國同世界各地好多博物館都有收藏F-4。例如美國空軍博物館有一架F-4C-15-MC 37699，家陣響英國米德蘭德航空博物館展出；一架美國海軍嘅F4H-1響加州一個機場展出等等。

軍用飛機